Tilbygningerne til en murermestervilla på Østerbakken i Thisted fik i nat voldsomme skader ved en brand, der blev alarmeret klokken 03.25, men brandfolkene fik ilden nedkæmpet, inden den for alvor bredte sig til beboelsen. Det fortæller indsatsleder ved Nordjyllands Beredskab Henrik Gade Jespersen. Ilden er tilsyneladende opstået  i en tilbygning, der indeholder værksted og vaskerum, og den var via en mellemgang i fare for at brede sig til villaen. Men branden blev standset ved et trappeanlæg på villaen, og brandfolkene kunne efter nogle timer koncentrere sig om efterslukning. Det var beboere i villaen, der opdagede branden og ringede 112. Ingen mennesker er kommet til skade ved branden.

Opsummering:
Det lykkedes i nat brandfolk at begrænse en brand i en tilbygning, så kun dele af murermestervilla på Østerbakken i Thisted blev brandskadet.